Pēdējās divās dekādēs Eiropā un arī ārpus tās robežām ir izaugusi paaudze, kam dzīve mediju vidē un digitālo tehnoloģiju izmantošana ikdienā, ir kļuvusi par normu. Šīs paaudzes pārstāvji ar tehnoloģijām darbojas gan mājās savai izklaidei, gan pielieto tās mācībām skolā un augstskolā, turklāt vēlētos tehnoloģiju integrēšanu izglītības jomā piedzīvot arvien biežāk un plašāk. Digitālo mediju izmantošanas robežas mūsdienu bērnu un jauniešu vidū arvien paplašinās un viņu mācīšanās kultūra, kas kļuvusi par vienu aktuālajiem izpētes jautājumiem sociālajās zinātnēs.Tāpēc ir būtiski noskaidrot, kā mācīšanās procesā tehnoloģijas izmantot tā, lai tās efektīvi veicinātu skolēnu kognitīvo, sociālo un emocionālo kompetenču attīstību? Kādi ir vai varētu būt skolēnu ieguvumi no tehnoloģiju izmantošanas mācībās, un pie kādiem nosacījumiem to izmantošana rada ieguvumus, nevis ierobežojumus? Pētnieki uzdod jautājumu – kā viedās tehnoloģijas (*smart technologies*) var palīdzēt tapt viediem cilvēkiem (*smart people*)?

Šis zinātniski metodiskā žurnāla “Tagad” izdevums ir Latvijas pētnieku mēģinājums atbildēt uz minētajiem jautājumiem. Krājums turpina sarunu ar skolotājiem, kas tika uzsākta 2011. gada novembrī, kad klajā nāca šī paša žurnāla izdevums, kas bija veltīts tobrīd aktuālajiem mediju pedagoģijas jautājumiem. 2016. gada rakstu krājums ietver sevī rakstus gan no pedagoģijas, gan psiholoģijas jomas, tajā tiek analizēti gan digitālo tehnoloģiju radītie riski, gan iespējas bērnu un jauniešu mācīšanās efektivitātes veicināšanai mūsdienu izglītības un audzināšanas kontekstā. Autori cer, ka krājumā ietvertās idejas un metodiskās norādes palīdzēs skolotājiem risināt izglītības digitalizācijas radītos izaicinājumus un sniegs praktiskus padomus tehnoloģiju integrēšanai mācību procesā.

*Zinātniski metodiskā izdevuma „Tagad” Nr. 1.2016 (10)*

*atbildīgā redaktore Zanda Rubene*